**Проф. д-р Соња Геговска Зајкова**

**продекан за настава на ФЕИТ**

Почитувани гости, драги колеги,

Имам особена чест во својство на продекан за настава на ФЕИТ да ви посакам срдечно добредојде на нашиот факултет. Со огромен ентузијазам и посветеност вработените на факултетот работат на развивање креативни личности, професионалци кои располагаат со аналитички вештини и лидерски способности. Во своето речиси 6 децениско постоење, факултетот произведе повеќе од 8.000 електро-инженери и дипломирани електроинженери, близу 1000 магистри и над 120 доктори на науки. Во моментов, на ФЕИТ студираат околу 1500 студенти на сите три циклуси студии, кои се дел од интелектуалната елита и носители на развојот на Македонија.

ФЕИТ, како членка на УКИМ, работи на осовременување на наставно - образовниот процес и на стратешкото јакнење на врските со стопанството. Потврда на овој стремеж е неодамнешното отворање на Центарот за трансфер на технологии и иновации – ИНОФЕИТ, во чиишто простории се наоѓаме во моментов. Имено, целта на отворањето на овој центар е приближување на академското образование и практичната експертиза, подготовка на студентите за подобро справување со предизвиците во индустријата. ИНОФЕИТ е место за интеракција меѓу кадарот на ФЕИТ, студентите на ФЕИТ и индустриските партнери што треба да овозможи конекции и трансфер на технологии  и на нови иновативни проекти.

А токму проектите, т.е успешното менаџирање на проектите се во фокусот на денешниов настан. Проектниот менаџмент, според една од повеќето дефиниции е ефективна менаџерска алатка со која се применуваат знаења, вештини и техники во спроведување на проектните активности со цел да се остварат или надминат потребите на засегнатите страни и очекувања од проектот.

Во студиските програми на ФЕИТ, како наставен предмет поимот менаџмент за прв пат се вкучува на почетокот на овој век. Со акредитацијата од 2004 год. се воведуваат два предмети: Менаџмент со инженерска економика и Проектен менаџмент, со цел на студентите да им се овозможи организиран и научен пристап на изучување на проектите и практични вештини за нивно планирање, водење и контролирање.

Во 2008 год. беа акредитирани студиите на втор циклус на студиската програма Проектен менаџмент. Оваа студиска програма нуди широк опсег на стручни и истражувачки полиња вклучувајќи електротехника во сите домени, информатичка технологија, економија, договорен менаџмент, човечки ресурси и комуникациски вештини. Целна група се не само студентите со завршен прв циклус на ФЕИТ, туку и дипломираните студенти од прв циклус (додиломски) студии на: техничките факултети, факултетите кои негуваат хуманитарни, економски и правни науки, како и факултети кои изучуваат менаџмент на животна средина.

Современиот начин на студирање по ЕКТС на студентите им дава можност за избор на дисциплини од повеќе различни области и профилирање на своето образование според сопствените желби и афинитети. Изборот и комбинирањето на различните дисциплини на студентите им овозможува да се стекнат со знаења и вештини кои ќе им помогнат поедноставно да се подготват за пазарот на трудот, но и да започнат успешна научно-истражувачка кариера.

Денешниов настан насловен како Проектен менаџмент, лесен во теорија, но тежок во пракса, е организиран од Локалниот огранок на Институтот за проектен менаџмент PMI од Америка, како дел од нивните многубројни планирани активности. Чест ми е да го отвороам овој настан и да ви посакам плодна и успешна работа.